钦定古今图书集成/历象汇编/乾象典/第065卷 > 《观象玩占》 > 《候风之法》
## 钦定古今图书集成/历象汇编/乾象典/第065卷 > 《观象玩占》 > 《候风之法》

凡候风，必于高平远畅之地，立五丈竿，以鸡羽八两
为葆，属竿上，候风吹葆平直则占。或于竿首作槃，上
作三足乌，两足连上外立，一足系下，内转。风来则乌
转，回首向之，乌口衔花，花施则占之。羽必用鸡，取其
属巽而能知时。羽重八两，以象八风。竿长五丈，以法
五音。乌者，日中之精，巢居知风，乌为其首也。今又按
《古书》云：“三丈五尺竿，以鸡羽五两系其端。”羽平则占。
然则长短轻重惟适宜，不在过泥，但须出众中，不被
隐蔽，有风即动，直而不激，便可占候。羽毛必须五两
以上，八两以下，盖羽重则难举，轻则易举也。时常占
候，必须用乌。

凡风发，初迟后疾者，其来远；初急后缓者，其来近。动
叶十里，鸣条百里，摇枝二百里，落叶三百里，折小枝
四百里，折大枝五百里，飞沙走石千里，拔大根三千
里。